钦定古今图书集成/明伦汇编/闺媛典/第132卷 > 易子达妻曾氏
## 钦定古今图书集成/明伦汇编/闺媛典/第132卷 > 易子达妻曾氏

按《衡州府志》：“曾氏，名淑仁，字善德，永州路事易德谦
长子子达妻，湖广医学提举曾沂仲长女也。生元至
正六年丙戌。幼读书，知大义，勤女工，娴姆训。值元季
之乱，家徒四壁，子达克复家业，氏复黾勉拮据，不至
甚困。生子思铭。晬日俗以物验所好，夫顾铭谓氏曰：
‘人生有子，不为不乐。昔元纲不振，彝伦攸斁，母子遂’”
多失所。幸逢圣明，聿清海宇。“我有痼疾，脱若弗瘳，若
肯抚是儿以终乎？”氏泣曰：“惟天鉴临，敢有二志。”越二
年，夫果亡。氏毁容不出庭户教子，垂成而夭。复抚孤
孙志魁，攻举子业。正统二年，年九十二终。有司以闻，
诏旌表。